
	Comisia pentru buget, finanţe şi bănci
	
	Bucureşti,   12.11.2004   

Nr. 22/644


Biroul Permanent

al

Camerei  Deputaţilor


Vă înaintăm, alăturat, raportul asupra Propunerii legislative privind modificarea şi completarea Legii nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr.695 din 10 noiembrie 2004.
	PREŞEDINTE,

Ovidiu Muşetescu

RAPORT

asupra Propunerii legislative privind modificarea şi

completarea Legii nr. 571/2003 privind Codul fiscal
Cu adresa nr. P.l.-X 695 din 10 noiembrie 2004, Biroul Permanent conform art.89 din Regulamentul Camerei Deputaţilor, a sesizat pentru examinare şi avizare în fond, Comisia pentru buget, finanţe şi bănci cu Propunerea legislativă privind modificarea şi completarea Legii nr. 571/2003 privind Codul fiscal.

La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 25 deputaţi, din totalul de 27 membri ai comisiei.
Propunerea legislativă a fost respinsă de Senat în şedinţa din data de 10 noiembrie 2004, în calitate de primă Cameră sesizată.

Propunerea legislativă, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.
Propunerea legislativă are ca obiect de reglementare modificarea unor articole din Legea nr.571/2003 privind Codul fiscal, în sensul introducerii cotei unice de impozit pe venit, aplicabilă pentru toate tipurile de venituri obţinute de o persoană fizică, în procent de 16%, precum şi a reducerii cotei de impozit pe profit de la 25%, cât este în prezent, la 16% .

In urma examinării Propunerii legislative privind modificarea şi completarea Legii nr. 571/2003 privind Codul fiscal,  a expunerii de motive, a avizului Consiliului Legislativ, precum şi a punctului de vedere negativ al Guvernului, membrii comisiei pentru buget, finanţe şi bănci au hotărât că această  propunere legislativă nu poate fi acceptată  din următoarele considerente:
· aplicarea cotei unice de impozit pe venit de 16% presupune o altă filozofie a impozitului pe venit. Ori, în forma prezentată de iniţiator, modificările la acest titlu al Codului fiscal s-au făcut în mod mecanic, fără o abordare conceptuală de ansamblu. Astfel, anumite reguli de impunere au fost menţinute, altele au fost ignorate, în plus, nu se face distincţie între categoriile de venituri, respectiv între cele care se supun globalizării şi cele care nu se globalizează făcând această propunere inaplicabilă, dar mai ales, generatoare de confuzii. Mai mult decât atât, abrogarea dispoziţiilor din Codul fiscal referitoare la deducerile personale de bază, deducerile suplimentare şi cheltuielile profesionale, ar determina reducerea câştigurilor nete în comparaţie cu situaţia actuală şi cea viitoare potrivit strategiei fiscale pentru anul 2005, strategie care are ca obiectiv şi reducerea presiunii fiscale. Aceasta se concretizează în cazul impozitului pe venit în reducerea cotei minime de impozit pe veniturile din salarii de la 18% la 14%, precum şi a cotei maxime de la 40% la 38%, concomitent cu reducerea numărului de cote de impozit de la 5 la 3, măsuri care vor contribui la creşterea câştigurilor nete atât ale salariaţilor, cât şi ale altor categorii de persoane care realizează venituri supuse acestui sistem de impozitare.

· reducerea cotei de impozit pe profit de la 25% la 16% este nerealistă, având în vedere reducerea încasărilor  la această categorie de impozit. De asemenea nu a ţinut cont de faptul că în procesul de diminuare a fiscalităţii, începând cu anul 2005, fără a periclita echilibrul bugetar, s-a propus reducerea acestei cote de impozit cu 6 puncte procentuale şi în acelaşi timp s-a extins deductibilitatea unor cheltuieli, în special a celor efectuate pentru angajaţi.


Faţă de aceste considerente, membrii comisiei au hotărât în şedinţa din  10.11.2004,  cu majoritate de voturi, respingerea propunerii legislative privind modificarea şi completarea Legii nr. 571/2003 privind Codul fiscal.
Prezenta propunere legislativă face parte din categoria legilor ordinare.
PREŞEDINTE,
Ovidiu Muşetescu             

